Врз основа на член 36 од Законот за локална самоуправа (“Службен весник на РМ” бр. 5/2002), член 17 од Статутот на Општина Арачиново (Сл.Гласник на Општината бр.05/2019 г.), Советот на Општината Арачиново на 12-та седница, одржана на 30.01.2023 година, донесе:

**Д Е Л О В Н И К**
**за работа на Советот на Општината Арачиново**

**I. ОПШТИ ОДРЕДБИ**

**Член 1**

Со овој Деловник се уредуваат организацијата и функционирањето на **Советот на Општината Арачиново** (Советот) и на работните тела на Советот и тоа: конституирање на Советот, права и должности на членовите на Советот; права и должности на претседателот и потпретседателот; избор и именување, оставка, разрешување и прашање на доверба на носители на функции што ги избира, односно именува Советот, начин на работа на Советот и работните тела на Советот, постапка за донесување на општи акти, односите на Советот со Градоначалникот и другите органи на Општината, соработка на Советот со органите на државната управа, програмирање на работата на Советот и јавност во работата на Советот, и други прашања кои се однесуваат на организацијата и работата на Советот.

**Член 2**

 Советот работи на седници.

 Седниците на Советот се свикуваат по потреба, но најмалку еднаш на три месеци.

Седниците на Советот и работните тела се јавни, освен во случаи утврдени со Закон, Статут и овој Деловник.

**Член 3**

Во работата на Советот службен јазик е македонскиот јазик и неговото писмо како и албанскиот јазик и неговото писмо.

На седниците на Советот и работните тела, покрај албанскиот јазик и неговото писмо во службена употреба е и македонски јазик и неговото писмо.

**Член 4**

На седница на Советот по покана на градоначалникот или претседателот на Советот, може да присуствуваат и да одржат говори граѓани на странски држави, како гости на Општината.

**Член 5**

Одредбите на овој Деловник соодветно се применуваат и во работата на Советот во случај на воена или вонредна состојба, ако со овој Деловник или со друг општ акт не е поинаку уредено.

**II. КОНСТИТУИРАЊЕ НА СОВЕТОТ**

**1. Конститутивна седница**

**Член 6**

 Конститутивната седница на новоизбраниот Совет ја свикува претседателот од предходниот состав најдоцна во рок од 20 дена од денот на завршувањето на изборите.

 Доколку Советот не се свика во рокот утврден во став 1 на овој член, членовите на Советот сами се состануваат во седиштето на Општината и под претседавање на најстариот член на Советот го конституираат Советот 30 дена од денот на извршувањето на изборите.

Ако седницата не се одржи во рокот од став 2 на овој член ќе се распишат нови избори за членови на Советот, на начин утврден со закон.

**Член 7**

Со првата седница на Советот до изборот на претседателот на Советот, раководи најстариот присутен член на Советот.

**2. Верификација на мандатот**

**Член 8**

Мандатот на членовите на Советот го верифицира Советот на конститутивната седница на предлог на Верификациона комисија.

Верификационата комисија е составена од претседател и 2 члена.
 Верификационата комисија ја избира Советот по предлог на најстариот присутен член на Советот кој раководи со седницата.

**Член 9**

Верификационата комисија врз основа на известување на Општинската изборна комисија, доставените уверенија од страна на членовите на Советот за нивниот избор и утврдување на нивниот идентитет, поднесува Извештај со Предлог за верификација.

 **Член 10**

Советот, Извештајот и Предлогот на Верификационата комисија ги разгледува во целина.

 Ако Верификационата комисија, по утврдување на идентитетот на членовите на Советот, утврди одредени несогласувања на доставените уверенија од страна на членовите на Советот со известувањето на Општинската изборна комисија, на Советот му предлага да ја одложи верификацијата на спорниот мандат.

 За секој таков предлог се гласа поединечно.

**Член 11**

 Членот на Советот чија верификација на мандатот е одложена има право да присуствува на седница на Советот и да учествува во работата, но без право на одлучување.

**Член 12**

 Верификацијата на мандатот на членови на Советот избрани на повторни избори, на избор за замена или дојдени како наредни кандидати од листата на местото и избраниот кандидат кој се откажал, Советот ја врши на првата наредна седница на предлог на Комисијата за мандатни прашања, избори и именувања.

**Член 13**

 Советот е кнституран ако се верифицираат мандатите на повеќе од половината од вкупноит број членови на Советот.

**Член 14**

 Со верификација на мандатот, членот на Советот се стекнува со права и должности утврдени со Закон, со Статутот и со овој Деловник.

**Член 15**

 Членовите на Советот, по верификацијата на мандатот даваат и потпишуваат свечена изјава која гласи:

“Јас (име и презиме) свечено изјавувам дека правата и должностите на член во Советот ќе ги вршам совесно и дека при нивното вршење ќе ги почитувам Уставот, законите, Статутот и одлуките на Советот и дека ќе го штитам уставниот поредок на Република Македонија”.

 Членот на Советот на кого му е потврден /верифициран/ мандатот, ако не бил присутен на Првата седница, текстот на свечената изјава ќе го потпише на првата наредна седница.

**3. Избор на претседател на Советот**

**Член 16**

Претседателот на Советот се избира од редот на членовите на Советот.
Кандидатот за претседател на Советот го предлага Кандидациона комисија.

**Член 17**

 Кандидационата комисија ја избира Советот веднаш по верификацијата на мандатите на членовите на Советот, со мнозинство гласови од присутните членови.

 Кандидационата комисија е составена од претседател и четири члена, кои се избираат на предлог на членовите на Советот.

 Предлогот за членови на Кандидационата комисија содржи онолку кандидати колку што се избираат членови на Комисијата.

 Кандидационата комисијата со мнозинство гласови предлага еден или повеќе кандидати за претседател на Советот.

Со изборот на претседател на Советот Кандидационата комисија престанува со работа.

**Член 18**

 Претседателот на Советот се избира со јавно гласање доколку Советот не одлучи гласањето да биде тајно.

 Ако има повеќе предлози, за секој предлог се гласа поединечно по редослед утврден по азбучен ред на презимањата на кандидатите.

**Член 19**

 Со гласањето за избор на претседател на Советот раководи членот на Советот кој раководи со седницата.

 Ако гласањето е тајно, на членот на Советот кој раководи со седницата во изборот му помагаат двајца членови, што ќе ги определи Советот.

**Член 20**

 Ако за претседател на Советот е предложен еден кандидат, кандидатот се смета за избран ако добие најмалку 1/2 од вкупнот број на гласови од членовите на Советот.
 Ако кандидатот не го добие потребното мнозинство гласови, постапката за избор на претседател на Советот се повторува со нов предлог.

**Член 21**

 Ако за претседател на Советот се предложени повеќе кандидати, за избран се смета оној кандидат кој добил најголем број гласови, но не помалку од 1/2 од вкупнот број членови на Советот.

 Ако во првиот круг никој од кандидатите за претседател не добил потребен број гласови, се пристапува кон вториот круг на гласање за двајцата кандидати кои во првиот круг добиле најголем број гласови.

 Ако и по вториот круг ниту еден од двајцата кандидати не го добил потребниот број гласови се повторува постапката за избор на претседател на Советот со нов предлог.

**Член 22**

По изборот на претседател, членот на Советот кој раководи со седницата го напушта претседателското место, а со седницата продолжува да раководи избраниот претседател на Советот.

**4. Избор на потпретседател на Советот**

 **Член 23**

Советот избира потпретседател на Советот.

Потпретседателот на Советот е член на Советот.

**Член 24**

 Предлогот за потпретседател на Советот го утврдува Комисиајта за мандатни прашања, избори и именувања со мнозинство гласови.

 Потпретседателот на Советот се избира со јавно гласање доколку Советот не одлучи гласањето да биде тајно.

 **Член 25**

 За потпретседател на Советот е избран кандидатот кој добил мнозинство гласови од присутните членови, но не помалку од 1/2 од вкупниот број членови на Советот.

 **5. Избор на Комисија за мандатни прашања, избори и именувања**

**Член 26**

 На првата седница на Советот се избира Комисијата за мандатни прашања, избори и именувања, составена од претседател и два члена.

 Комисијата се избира со мнозинство гласови од присутните членови на Советот на предлог од претседателот на Советот.

 Предлогот на кандидати за членови на Комисијата содржи онолку кандидати колку се избираат членови на Комисијата.

**III. ПРАВА И ДОЛЖНОСТИ НА ЧЛЕНОВИТЕ НА СОВЕТОТ**

**1. Присуство на седница на Советот**

**Член 27**

 Членот на Советот има право и должност да присуствува на седница на Советот и неговите работни тела чиј член е и да учествува во работата и во одлучувањето.

**Член 28**

 Членот на Советот кој е спречен да присуствува на седниците на Советот должен е за тоа навреме да го извести претседателот на Советот, односно Општинската администрација, доколку тоа не го стори му се одзема право на користење на дневница.

**Член 29**

За присуство на членовите на Советот на седниците се води евиденционен лист.
Евиденциониот лист за присуството на членовите на Советот го води Општинската администрација.

**2. Давање иницијати, предлози и поставувањепрашања до градоначалникот на Општината**

**Член 30**

Членот на Советот има право да дава иницијативи и предлози до градоначалникот за разрешување на актуелни состојби за кои е надлежна Општината.

Прашањата и предлозите на членовите на Советот се утврдени како точка на дневниот ред на седницата на Советот.

 **Член 31**

 Членот на Советот има право на седница на Советот да поставува прашања на градоначалникот на Општината од неговата надлежност, како и на раководителите на секторите од нивна надлежност.

 Членот на Советот прашањето на седницата го поставува усно, а доколку не е присутен градоначалникот на Општината истото писмено му се доставува преку потпретседателот на Советот.

Прашањето треба да биде кратко и прецизно и не смее да има белег на расправа за содржината на која се однесува.

 **Член 32**

 На усно поставеното прашање градоначалникот одговорот го дава на седницата на која е поставено прашањето.

 Ако градоначалникот на Општината изјави дека не е во можност да даде одговор на таа седница, должен е одговорот да го даде на наредната седница на Советот.

 По овластување на градоначалникот, одговор на поставеното прашање можат да дадат раководителите на секторите.

 Членот на Советот може да побара на прашањето што го поставил да му се одговори писмено.

 Членот на Советот што го поставил прашањето, по добиениот одговор, има право да постави дополнително прашање.

**3. Право на надоместоци**

**Член 33**

 На советнците за присуство на седница им се исплатува надомест согласно законот.
 Членовите на Советот имаат право на надоместок на патни и дневни трошоци за извршување на функцијата.

 Членовите на Советот имаат право на надоместок и на трошоците направени во извршувањето на задачите што им ги доверил Советот.

 Висината на патните и дневните трошоци, во со закон утврдени рамки, и на трошоците направени во извршувањето на задачите доверени од Советот, се определува со посебна одлука на Комисијата за мандатни прашања, избори и именувања.

**4. Право на обезбедување услови за вршење на функцијата член на Советот**

**Член 34**

 Членот на Советот има право да биде информиран за работата на Советот и за работата на работните тела на Советот.

 Членот на Советот има право во врска со извршувањето на својата функција да бара и добие стручна помош од општинската администрација по прашањата од надлежност на Советот.

 Членот на Советот има право преку Советот односно преку соодветното работно тело, да бара податоци од јавните служби, установи и претпријатија кои ги основа Советот, кои му се потребни за извршување на функцијата член на Совет.

**5. Обврска за чување тајна**

**Член 35**

 Членот на Советот е должен да ја чува државната, службената и деловна тајна.

 Како тајна се смета секој спис или податок што ќе биде означен со ознака “Доверливо” од страна на подносителот.

 Членот на Советот е одговорен за повреда на тајната, согласно законот.

 Начинот на ракувањето и чувањето на материјалите кои се сметаат за доверливи се утврдува со акт на Советот.

**6. Престанок и одземање на мандатот**

**Член 36**

 Мандатот на член на Советот му престанува или може да биде одземен само во случаите утврдени со закон.

**Член 37**

 Претседателот на Советот е должен да го внесе во предлогот на дневниот ред на првата наредна седница на Советот секој случај што со себе повлекува престанок на мандатот на член на Советот врз основа на образложен предлог.

**Член 38**

 Ако членот на Советот поднесе оставка, истата писмено ја доставува до претседателот на Советот, а може и да ја образложи на седница на Советот.

 Советот без расправа го констатира престанокот на мандатот.

 Мандатот поради поднесена писмена оставка престанува со денот на поднесувањето на оставката.

 Оставката може да се повлече до почетокот на седницата на која се констатира престанокот на мандатот.

**Член 39**

 Ако член на Советот поради боледување подолго од 6 месеци не може да ја извршува функцијата, должен е за тоа да го извести претседателот на Советот.

 Ако член на Советот е осуден со правосилна пресуда за кривично дело на казна затвор над шест месеци, за тоа веднаш, во писмена форма се известува претседателот на Советот.

 Извстувањето од став 2 може да го поднесе судот кој ја изрекол казната, политичка партија и секој граѓанин.

 Претседателот на Советот известувањата од став 1 и 2 ги доставува до членовите на Советот и Комисијата за мандатни прашања, избори и именувања која за тоа поднесува информација до Советот на првата наредна седница.

 Советот без расправа го констатира престанокот на мандатот поради исполнување на еден од условите утврдени со закон.

**Член 40**

 Ако членот на Советот е осуден за кривично дело или друго дело што го прави недостоен за вршење на функцијата член на Советот, за тоа веднаш, во писмена форма се известува претседателот на Советот.

 Известувањето од став 1 може да го поднесе судот кој ја изрекол казната, политичка партија и секој граѓанин.

 Претседателот на Советот известувањето го доставува до членовите на Советот и Комисијата за мандатни прашања, избори и именувања која за тоа доставува информација до Советот на првата наредна седница.

 Претседателот на Советот врз основа на евиденцијата што се води за присуство на членовите на Советот на седниците ја известува Комисијата за мандатни прашања, избори и именувања дека одделен член на Советот неоправдано отсуствувал од седниците на Советот повеќе од шест месеци, која дава предлог до Советот за одземање на мадатот.

 По информацијата од став 3 и предлогот од став 4 на Комисијата за мандатни прашања, избори и именувања, Советот води претрес.

 Советот со мнозинство гласови од вкупниот број членови го утврдува одземањето на мандатот.

**IV. ПРАВА И ДОЛЖНОСТИ НА ПРЕТСЕДАТЕЛОТ И ПОТПРЕТСЕДАТЕЛОТ НА СОВЕТОТ**

1. **Претседател на Советот**

**Член 41**

Претседателот на Советот:

* + - се грижи за организацијата и работата на Советот;
		- се грижи за примена на Деловникот на Советот и дава појаснување во врска со неговата примена;
		- се грижи за остварување на правата на членовите на Советот и за обезбедување услови за нивна работа и информирање;
		- се грижи за спроведување на начелото за јавност во работата на Советот;
		- ги потпишува одлуките и актите на Советот и ги доставува на градоначалникот на Општината заради прогласување и објавување;
		- врши и други работи утврдени со Статутот на Општината и овој Деловник;
		- се грижи за преведувањето на материјалот за седница и за симултаниот превод на седниците како и точноста и уредноста на преведувањето и опературата.

**Член 42**

Претседателот на Советот ги свикува седниците на Советот и е должен:

* + - да ја отвори, раководи и заклучи седницата;
		- да ги води и заклучува расправите на седницата на Советот;
		- да одржува ред на седницата;
		- да ги најавува дискутантите;
		- да ги става прашањата и предлозите на гласање;
		- да ги огласува резултатите од гласањето.

**2. Потпретседател на Советот**

**Член 43**

Потпретседателот на Советот ги извршува стручните, организационите и административните работи на Советот и неговите работни тела, а особено:

* + - му помага на претседателот на Советот во подготовката, организирањето и водењето на седницата на Советот;
		- им помага на претседателите на работните тела во подготовката, организирањето и водењето на седницата на телото;
		- се грижи членовите на Советот навреме да ги добиваат материјалите за седниците на Советот и материјалите за работните тела на Советот во согласност со Статутот на Општината и овој Деловник;
		- се грижи за остварување на правата и должностите на членовите на Советот во врска со поставените прашања, поднесените иницијативи и други предлози, како и навремено да ги добиваат информативните и други материјали и одговорите на поставените прашања.
		- ги координира активностите на општинската администрација кога врши работи од надлежност на Советот;
		- врши и други работи утврдени со Статутот на општината и овој Деловник и работи што ќе му ги довери Советот.

 За својата работа потпретседателот на Советот одговара пред Советот.

**V. ПОСЕБНИ ОДРЕДБИ ЗА ИЗБОР, ИМЕНУВАЊЕ ОСТАВКА И РАЗРЕШУВАЊЕ**

**1. Избор на работни тела на Советот**

**Член 44**

 Постојаните работни тела на Советот, нивниот број, составот и надлежноста се утврдуваат со одлука на Советот.

 Повремените работни тела се основаат со одлука на Советот со која се утврдува, бројот, составот и задачите на повремените работни тела.

**Член 45**

 Претседателот и членовите на работните тела ги избира Советот.

 Предлогот за состав на работното тело го утврдува Комисијата за мандатни прашања, избори и именувања.

 Предлогот за избор содржи онолку кандидати колку што се избираат членови на работното тело.

**2. Оставка**

**Член 46**

 Секој носител на функција што го избора или именува Советот има право да поднесе оставка и истата може да ја образложи на седница на Советот.

 Советот на првата наредна седница без претрес констатира дека на носителот на функцијата му престанува мандатот од денот на поднесувањето на оставката.
 За оставката може да се отвори претрес.

 Ако Советот во претресот по оставката констатира дека постојат причини за утврдување на одговорност, ќе спроведе постапка за разрешување согласно законот и овој Деловник.

 **3. Разрешување**

**Член 47**

Одредбите на овој Деловник што се однесуваат на постапката за избор, соодветно се однесуваат и на постапката за разрешување, доколку не е поинаку утврдено со овој Деловник и со закон.

**IV. СЕДНИЦА НА СОВЕТОТ**

**1. Свикување на седници и предлагање на дневен ред**

**Член 48**

 Советот е во постојано заседание.

 Одморот на Советот трае од 15 јули до 31 автуст.

 Претседателот на Советот може и за време на одморот да свика седница на Советот, ако за тоа има потреба.

**Член 49**

 Советот работи на седница.

 Седницата се свикува по потреба, но најмалку еднаш на три месеци.

 Седницата на Советот ја свикува претседателот на Советот по своја иницијатива или по барање од најмалку 1/4 од членови на Советот најдоцна во рок од 15 дена од денот на неговото поднесување.

 Решението за свикување на седница на Советот со предлог на дневен ред и материјалите по прашањата што се предлагаат за дневниот ред им се доставуваат на членовите на Советот најдоцна 10 дена пред денот определен за одржување на седницата.

 Во итни случаи претседателот на Советот може да свика седница и во рок пократок од 10 дена и дневниот ред може да го предложи и на самата седница.

**Член 50**

 Дневниот ред за седницата на Советот го предлага претседателот на Советот, а го утврдува Советот на почетокот на седницата.

 Во предлогот на дневниот ред претседателот на Советот ги вклучува сите прашања кои до денот на свикувањето се доставени до Советот од страна на овластените предлагачи.

 Ако во предлогот на дневниот ред претседателот на Советот не го внел прашањето што го предложил предлагачот, претседателот е должен да ги изнесе причините за тоа.

 Ако предлагачот и по образложението од став 3 на овој член, остане при својот предлог има право предлогот да го образложи пред Советот. За предлогот се одлучува без претрес.

**Член 51**

 Членовите на Советот и градоначалникот на Општината можат и по свикувањето на седницата, како и на самата седница да предложат во дневниот ред да се внесе одредено прашање доколку тоа прашање е од итен карактер и не трпи одлагање со образложение на итноста.

 На седницата најнапред се одлучува за итноста без претрес.

**2. Претседавање на седницата**

**Член 52**

На седницата на Советот претседава претседателот на Советот.

Во случај на спреченост или отсутност на претседателот на Советот, седницата на Советот ја отвара најстариот присутен член на Советот кој со истата претседава додека не се избере член на Советот кој ќе претседава на седницата. Одлуката за избор на претседател за таа седница е донесена ако за неа гласале повеќе од половината присутни членови на седницата на Советот.

**2. Присуство и учество во работата на седницата**

**Член 53**

 На седницата на Советот претседателот може да покани да присуствуваат и да учествуваат во работата претставници на органи на државната управа, јавни служби, установи и претпријатија и други органи и организации кога се разгледуваат прашања од нивната надлежност.

 Претседателот на Советот ги известува членовите на Советот за тоа кој е поканет да присуствува на седницата на Советот.

 На седницата на Советот можат да присуствуваат и да одржат говор граѓани на странски држави, како гости на Општината.

**3. Тек на седница**

**Член 54**

Седницата ја отвара и со неа раководи претседателот на советот. По отварањето на седницата претседатателот го известува Советот кои членови го најавиле своето отсуство.

Советот може да работи ако на седницата присуствуваат мнозинството од вкупнот број членови на Советот.

Ако се утврди дека нема потребно мнозинство за работа, претседателот на Советот ќе ја одложи седницата за одреден ден и час.

**Член 55**

Пред утврдување на дневниот ред, претседателот на Советот ги дава потребните известувања во врска со прашањата што треба да се стават на дневен ред, а особено во врска со предлозите за одлагање, односно симнување на одделни прашања од дневниот ред, како и за барањата за дополнување на дневниот ред.

**Член 56**

 Советот без претрес се изјаснува за секој предлог за изменување и дополнување на дневниот ред и за дневниот ред за седницата во целост.

**Член 57**

Како прва точка од дневниот ред, Советот го усвојува записникот од претходната седница.

Членот на Советот може да стави забелешки на записникот и да бара во него да се извршат соодветни измени и дополнувања.

За основаноста на забелешките на записникот се одлучува на седницата без претрес.
 Ако забелешката се усвои во записникот ќе се внесат соодветните измени.

**Член 58**

 Претресот по прашањата од дневниот ред се врши според утврдениот редослед на дневниот ред.

 Во текот на седницата, Советот може да одлучи да се извршат измени во редоследот на претресот по одделни прашања од дневниот ред.

 Советот може да одлучи да се води единствен претрес за прашања што се меѓусебно поврзани, а гласањето ќе се врши за секое прашање пооделно.

**Член 59**

 На почетокот на претресот по секое прашање од дневниот ред, предлагачот односно негов претставник може да даде дополнителни образложенија или појаснувања.

 Дополнителните образложенија или појаснувања може да траат најмногу 5 минути.

 **Член 60**

 Претресот по одделно прашање трае додека по него има пријавено учесници за дискусија.

 Советот претресот по секое прашање од дневниот ред го завршува со донесувањето на соодветен акт.

**5. Прекин на седница**

**Член 61**

Претседателот на Советот ја прекинува седницата на Советот заради немање на мнозинство потребно за работа, заради нарушување на редот во салата каде што се одржува седницата и во други случаи кога за тоа ќе се укаже потреба.

Времето за продолжување на прекинатата седница го определува претседателот на Советот.

**6. Право на говор**

**Член 62**

На седницата на Советот никој не може да говори пред да побара и да добие збор од претседателот на Советот.

Претседателот на Советот на членовите на Советот им дава збор според редоследот на јавувањето.

Говорникот кој сака да говори по втор пат може да добие збор по исцрпувањето на листата на пријавените кандидати.

Советот на предлог на претседателот без претрес може да одлучи по одредени точки од дневниот ред врмеетраењето на говорот да се ограничи, пред да почне расправата по прашањето за кое се предлага ограничувањето.

**Член 63**

На предлог на претседателот или од еден член на Советот може да се одлучи членот на Советот да може да говори само еднаш по истото прашање како и да се определи времето на траењето на говорот.

**Член 64**

Говорникот може да говори само по прашање што е на дневен ред.

Ако говорникот се оддалечи од прашањето што е на дневен ред, претседателот на Советот ќе го опомене. Ако говорникот и по повторната опомена не се придржува за дневниот ред, претседателот му го одзема зборот.

 **Член 65**

Членот на Советот има право на реплика доколку биде поименично спомнат во дискусија. Репликата може да трае најмногу 3 минути.

**7. Процедурални предлози**

**Член 66**

Членот на Советот има приоритетно право на говор доколку побара дозвола за:

* + - укажување за повреда на Деловникот;
		- да предложи одлагање на расправата;
		- да предложи заклучување на расправата;
		- да предложи да се вратат предлозите повторно на работните тела.

 Говорот по процедуралното прашање може да трае најмногу 3 минути.

 Ниту еден од процедуралните предлози не смее двапати да биде предложен за време на една иста расправа.

 Предлозите од став 1 ќе имаат приоритетно значење во однос на главните прашања за кои расправата ќе биде прекината.

 Во врска со предлозите од став 1 свое мислење можат да дадат предлагачот и известувачот или претседателот на работната група по чиј предлог се води расправата.

 За процедуралните предлози на седницата се одлучува без претрес.

**8. Одржување на редот**

**Член 67**

За одржување на редот на седницата се грижи претседателот на Советот.

Претседателот на Советот ќе го опомене членот на Советот ако со своето однесување, со земање на збор кога претседателот на Советот не му дал збор, со упаѓање во зборот на говорникот го нарушува редот на седницата или употребува изрази со кои го навредува достоинството на Советот.

Доколку членот на Советот и покрај опомената, односно оземениот збор, го нарушува редот на седницата, или употребува изрази со кои го навредува достоинството на Советот, претседателот на Советот ќе одреди краток прекин на седницата.

Кон одредбите за одржување на редот на седницата на Советот должни се да се придржуваат сите учесници на седницата.

**9. Одлучување**

 **Член 68**

 Советот одлучува со мнозинство на гласови од присутните членови на Советот, а најмалку со една третина од вкупнот број на членови на Советот.

 Статутот, Буџетот на Општината, Завршната сметка на Буџетот, Деловникот на Советот, Одлуката за утврдување на грбот и знамето и Решението за одземање мандат, го донесува со мнозинство на гласови од вкупнот број на членови на Советот.

 **Член 69**

 Гласањето по правило се врши јавно, доколку Советот не одлучи гласањето да се врши тајно.

 Јавното гласање се врши со кревање на рака, а може да се врши и со поименично изјаснување.

 Гласањето со кревање на рака се врши на тој начин што претседателот ги повикува членовите на Советот да се изјаснат кој е “за” предлогот, кој е “против” предлогот и кој се”воздржува” од гласањето.

 Поименично гласање се врши кога тоа ќе го определи претседателот ако смета дека е потребно точно да се утврди резултатот од гласањето, или ако тоа го побара еден член на Советот чие барање ќе го подржат најмалку 5 члена на Советот.

 Поименичното гласање се врши со прозивање на членовите на Советот кои се изјаснуваат со “за”, или “против” предлогот, или се воздржани од гласањето.

 Прозивањето го врши стручното лице на Општинската администрација.

 Претседателот на Советот е должен пред почетокот на поименичното изјаснување да ги повика членовите на Советот кои се моментално излезени од салата каде што се одржува седницата.

 **Член 70**

 Тајното гласање се врши по предлог на предлагачот на Советот или од еден член што го поддржуваат 5 члена на Советот.

 Тајното гласање се врши со гласачки ливчиња.

Гласачките ливчиња мора да бидат во еднаква големина и иста боја.

Со тајното гласање раководи претседателот на Советот, а му помагаат едно лице од општинската администрација и двајца членови на Советот кои ги избира Советот.
На секое гласачко ливче се става печат на Општината.

**Член 71**

Тајното гласање се врши на тој начин што во гласачкото ливче се наведува предлогот “за” или “против”, а гласањето се врши со заокружување на еден од наведените зборови.

Во гласачкото ливче за избор, односно именување на носители на функции се наведува функцијата за која се врши изборот и имињата и презимињата на кандидтите поединечно според азбучниот ред на нивните презимиња.

Пред името и презимето на секој кандидат се става реден број, а членовите на Советот гласаат на тој начин што го заокружуваат редниот број пред името и презимето на кандидатот.

 За неважечко ќе се смета гласачкото ливче на кое се заокружени редните броеви пред имињата и презимињата на повеќе кандидати од бројот што се избира, непотполнето гласачко ливче, ливчето на кое се внесени нови имиња и ливчето од кое со сигурност не може да се утврди за кој кандидат членот на Советот гласал..

**10. Записник**

**Член 72**

За работа на седниците на Советот се води записник.

Записникот ги содржи основните податоци за работа на седниците, предлозите што се поднесени и заклучоците што се усвоени во врска со одделните прашања од дневнито ред.

Членот на Советот кој го издвоил своето мислење може да побара во записникот да се внесат битните делови од неговото мислење.

Записникот на кој не се ставени забелешки, односно записникот во кој согласно со усвоените забелешки се извршени измени се смета за усвоен.

Усвоениот текст на записникот го потпишува претседателот на Советот.

**Член 73**

За составувањето на записникот и за чување на оригиналите на записниците, се грижи Општинската администрација.

На барање на член на Советот може да му се издаде заверен препис од записникот.

**11. Стенографски белешки**

**Член 74**

За работа на седницата на Советот се водат стенографски белешки, односно снимање на магнетофонски ленти врз основа на кои се подготвуваат белешките.

Стенографските белешки им се ставаат на увид на членовите на Советот по нивно барање.

 За остварувањето на ова право на членовите на Советот се грижи потпретседателот на Советот.

Оригиналните стенографски белешки, односно магнетофонски ленти се чуваат како документарен материјал.

**VII. НАЧИН НА РАБОТА НА РАБОТНИТЕ ТЕЛА НА СОВЕТОТ**

**Член 75**

 Работното тело на Советот работи на седници.

 Седниците на работното тело ги свикува претседателот на работното тело.
 Претседателот на работното тело е должен да свика седница ако тоа го побара претседателот на Советот или ако тоа го предложат најмалку два члена на телото, кои треба да достават потребен материјал за прашањето што го предлагаат да се стави на дневен ред на седницата.

 Ако претседателот на работното тело не свика седница кога е должен тоа да го стори, седницата ќе ја свика претседателот на Советот.

 Во случај на отсутност на претседателот на работното тело со седницата ќе раководи најстариот присутен член на работното тело кој ќе го потпише записникот и извештајот од оваа седница.

**Член 76**

 Поканата за седница со предлогот на дневниот ред и материјалите што ќе се разгледуваат на седницата се доставуваат најмалку три дена пред одржувањето на седницата.
 Дневниот ред на седницата на работното тело се утврдува на почетокот на седницата.

 Во дневниот ред може да се внесат и прашања што на самата седница ќе ги предложат членовите на работното тело.

 На седницата присуствуваат предлагачите на одделни материјали, а може да се поканат и претставници на органите на државната управа и други органи и организации кои можат да изнесат мислења по прашањата што се разгледуваат на седницата.

**Член 77**

 Работното тело може да одржува седница и да претресува прашања од својот делокруг ако на седницата присуствуваат мнозинство од членовите на работното тело.

Работното тело оформува предлози со мнозинство гласови од присутните членови.

**Член 78**

 Членот на работното тело има право и должност да присуствува на седница на работното тело и да учествува во работата и одлучувањето.

За присуството на членовите на работното тело се води евиденција.

**Член 79**

 Претседателот на работното тело го известува претседателот на Советот за членот на тоа тело кој три пати едноподруго неоправдано отсуствувал од седниците на телото.

 Работното тело може да предложи Советот да го разреши тој член и на негово место да избере друг член.

**Член 80**

 На седницата на работното тело никој не може да говори пред да побара и да добие збор од претседателот на работното тело.

Претседателот на работното тело на членовите им дава збор според редоследот на јавувањето.

 Членот на работното тело кој добил збор може да говори само по прашањето што е на дневен ред.

Одредбите за процедурални предлози што се однесуваат за седниците на Советот, соодветно се применуваат и за седниците на работното тело.

**Член 81**

Надлежното работно тело на Советот му поднесува извештај одделно за секое прашање што го разгледувало.

Извештајот содржи предлози на работното тело со образложение.

Во извештајот се внесуваат и сите изнесени и издвоени мислења и предлози по прашањата што биле разгледувани на седницата на работното тело.

Претседателот на работното тело го потпишува извештајот и е одговорен за неговата веродостојност.

**Член 82**

Работното тело определува известител.

Известителот на работното тело на седницата на Советот ги застапува предлозите на телото.

Ивестителот не може да го менува предлогот на работното тело и да се откаже од него.

**Член 83**

Работното тело може да му предложи на Советот да го одложи претресувањето на одделно прашање.

**Член 84**

Усвоените записници од седницата на работното тело ги потпишува претседателот на работното тело.

**Член 85**

Работните тела соработуваат меѓусебно.

 Работните тела можат да одржуваат заеднички седници заради разгледување на прашањата од зеднички интерес или усогласување на предлозите.

 Заедничките седници на две или повеќе работни тела ги свикуваат договорно претседателите на тие тела.

Работните тела на заедничките седници гласаат одделно.

**Член 86**

Советот ги има следните постојни работни тела:

1. Комисија за мандатни прашања, избори и именувања;
2. Комисија за Статут и прописи (Статутарно-правна комисија);
3. Комисија за финансирање,Буџет и локална самоуправа;
4. Комисија за урбанизам, комунални дејности и заштита на животната средина;
5. Комисија за општествени дејности;
6. Комисија за односи меѓу заедниците; и
7. Комисија за полова рамноправност.

**Член 87**

 Составот, надлежностите и изборот на работните тела е утврден со Одлуката за нивното формирање, односно со Статутот.

**VIII. ПОСТАПКА ЗА ДОНЕСУВАЊЕ НА ОПШТИТЕ АКТИ**

**1. Предлог за донесување општ акт**

**Член 88**

 Постапката за донесување општи акти започнува со поднесување предлог за донесување општ акт.

**Член 89**

Предлог за донесување општ акт од надлежност на Советот утврден со Статутот на општината, нацрт, односно предлог на акт поднесуваат градоначалникот на Општината, работното тело на Советот, член на Советот, јавни служби, установи и претпријатија што ги основа Советот.

**Член 90**

Предлогот за донесување општ акт содржи правен основ за донесување и причините поради кои се предлага донесувањето на актот.

**Член 91**

Предлогот за донесување општ акт со нацртот се поднесува во писмена форма до претседателот на Советот.

Предлогот за донесување општ акт претседателот на Советот го доставува до соодветното работо тело или надлежниот сектор во рок од 10 дена од денот на неговото поднесување.

 Предлогот за донесување општ акт се доставува и до градоначалникот на Општината.

 **Член 92**

Работното тело или секторот го разгледува предлогот и зазема став за основаноста и потребата од донесување на актот и за тоа го информира Советот.

**Член 93**

Советот го разгледува предлогот за донесување општ акт со ставот на работното тело или секторот и ја утврдува основаноста и потребата за донесување на актот.
 Ако Советот оцени дека нема основ и потреба од донесување на актот, за тоа го известува подносителот.

 **Член 94**

Кога Советот ќе утврди основаност и потреба за донесување на општ акт, определува изготвувач на актот, доколку со предлогот за донесување општ акт не е поднесен и предлог на актот.

Ако со предлогот за донесување на актот е доставен и предлог на актот, Советот води расправа за донесување на актот.

**Член 95**

Предлогот на општиот акт содржи правен основ на негово донесување, причините поради кои се донесува актот, образложение, потребните средства за негово спроведување и начинот на обезбедување на тие средства.

**2. Донесување Статут на Општината**

**Член 96**

Статутот на Општината се донесува во две фази и тоа како Нацрт и како Предлог Статут.
 Нацртот на Статутот го утврдува Советот по предлог на Комисијата за Статут и прописи.
 Советот, Нацрт Статутот го става на јавна дискусија и го утврдува времето и начинот на спроведување на јавната дискусија.

Предлогот на Статутот на Општината го утврдува Комисијата за Статут и прописи, имајќи ги предвид изнесените предлози, забелешки и мислења во текот на јавната дискусија.

**Член 97**

Статутот на Општината го донесува Советот со мнозинство гласови од вкупниот број членови на Советот.

**Член 98**

Измени и дополнувања на Статутот може да предложат Статутарно-правната комисија, работните тела на Советот, повеќе од половината од вкупниот број на членови на Советот и градоначалникот на Општината.

Измени и дополнувања на Статутот се вршат на начин и постапка предвидена за донесување на Статут.

Одлуката за пристапување кон измени и дополнувања на Статутот на Општината ја донесува Советот со мнозинство гласови од вкупнот број членови на Советот.

**3. Донесување Деловник за работа на Советот**

 **Член 99**

 Предлогот на Деловникот за работа на Советот го утврдува Комисијата за Статут и прописи.

 **Член 100**

 Деловникот за работа на Советот се донесува со мнозинство гласови од вкупнот број членови на Советот.

 **Член 101**

 Измени и дополнувања на Деловникот за работа на Советот можат да предложат членовите на Советот и работните тела на Советот.

**4. Донесување програма за работа на Советот**

 **Член 102**

 Предлогот на Програмата за работа на Советот го утврдува Комисијата врз основа на претходно прибавени предлози и мислења од овластени предлагачи и заинтересирани субјекти.

 Комисијата од став 1 ја формира Советот и е составена од претседател и два члена.
 Предлогот на програмата содржи назив на материјалот односно актот, кратка содржина, предлагач и рок.

 **Член 103**

 Програмата за работа на Советот се донесува на крајот на календарската година за наредната година.

**5. Донесување програми, одлуки и други општи акти.**

 **Член 104**

Носителите на предлозите на програмите и одлуките од надлежност на Советот се должни во предвидените рокови тие предлози на акти да ги достават до Советот во соодветна форма за разгледување и донесување.

 **Член 105**

При донесувањето на програмите и одлуките, предлагачите присуствуваат на седницата на Советот и по потреба даваат стручни појаснувања од областа за која се предлага донесување на програмата или одлуката.

**Член 106**

Деталните урбанистички планови на Општината ги донесува Советот во постапка утврдена со Закон.

**6. Одобрување програми и други акти**

**Член 107**

Советот одобрува програми за работа на јавните служби, установи и претпријатија што ги основа или кои вршат работи од надлежност на Општината.

**Член 108**

Ако Советот не одобри програма, тогаш формира работно тело кое заедно со преставници на подносителот на програмата ги усогласуваат ставовите.

 **Член 109**

 Советот одобрува и други акти во согласност со Закон.

**Член 110**

 Советот за одобрување на програма или друг акт донесува заклучок.

**7. Итна постапка за донесување одлуки**

**Член 111**

По исклучок Советот може и по итна постапка да донесе одлука кога е тоа неопходно заради спречување на елементарни непогоди, други вонредни околности или кога е од интерес за остварување на функциите на Општината.

Пред да се донесе одлуката, Советот претходно одлучува дали е неопходно донесување одлука по итна постапка, а потоа води расправа по предлогот на одлуката.

**8. Расправа по предлог на акт и предлози за измени и дополнување**

**Член 112**

По предлозите на актите се води расправа.

Во текот на расправата се одлучува и за измени и дополнувања на одделни одредби од предлогот на актот.

**Член 113**

Предлог за измени и дополнувања на одделни одредби од предлогот на актот можат да поднесат членовите на Советот и предлагачот на актот.

Предлог за изменување или дополнување на одделна одредба од предлогот на актот се усвојува со мнозинство гласови од присутните членови на Советот и станува составен дел на предлогот на актот.

Предлогот за изменување или дополнување на одделна одредба од предлогот на актот кој се донесува со мнозинство гласови од вкупнот број членови на Советот се усвојува со истото мнозинство и станува составен дел на предлогот на актот.

**Член 114**

 Изјаснувањето на предлозите за изменување и дополнување на одделна одредба од предлогот на актот се врши по редоследот на нивното предлагање.

 Кога за иста одредба од предлогот на актот се поднесени два или повеќе предлози за измени и дополнувања, ако еден од предлозите добие потребно мнозинство, за останатите предлози членовите на Советот не се изјаснуваат.

 **Член 115**

 При изјаснувањето на членовите на Советот по поднесениот предлог за изменување или дополнување на одделна одредба од предлог актот, подносителот на предлогот има право да се изјасни во врска со поднесениот предлог.

**9. Автентично толкување на општи акти**

 **Член 116**

 Барање за автентично толкување на општ акт може да поднесат членовите на Советот, 10% од избирачите во Општината, јавно претпријатие кое извршува дејност на подрачјето на Општината и државните органи кога потребата од автентично толкување настанала во врска со примената на актите во нивното работење.

 **Член 117**

 Барањето за давање на автентично толкување на општиот акт се поднесува до претседателот на Советот кој веднаш барањето го доставува до Комисијата за Статут и прописи.

 **Член 118**

 Комисијата за Статут и прописи по барањето за автентично толкување има право да побара мислење од работните тела на Советот и надлежниот сектор.

 **Член 119**

 Ако Комисијата за Статут и прописи оцени дека барањето за давање на автентично толкување е оправдано ќе изготви предлог на автентично толкување и ќе го достави до Советот на усвојување, а доколку оцени дека барањето за давање на автентично толкување не е оправдано, Комисијата за Статут и прописи за тоа ќе поднесе Извештај до Советот кој одлучува по барањето и поднесениот извештај.

**10. Утврдување на пречистен текст на општи акти**

 **Член 120**

 Ако во општиот акт се вршат пообемни или повеќе пати измени и дополнувања, Советот може да одлучи да се изготви пречистен текст на актот.

 Пречистениот текст на актот го изготвува Комиијата за Статут и прописи и го објавува во “Службен гласник на Општина Арачиново”.

**11. Претресување на извештаи, информации и други материјали**

 **Член 121**

 Советот, разгледува извештаи, информации и други материјали кои се во негова надлежност.
 Пред да ги разгледува Советот, материјалите од став 1 на овој член ги разгледува надлежното работно тело.

 По извештаите, информациите и другите материјали, Советот донесува заклучок.

**IX. ОДНОСИ НА СОВЕТОТ СО ГРАДОНАЧАЛНИКОТ**

 **Член 122**

 Односите меѓу Советот и градоначалникот на општината се засновуваат врз правата и должностите утврдени со Законот за локалната самоуправа и Статутот на Општината.

 **Член 123**

 Градоначалникот на општината како единствен извршен орган во Општината ја претставува Општината во комуникација со другите општини во земјата и странство, во односите и соработката со меѓународни организации и институции.

 **Член 124**

Градоначалникот се грижи за извршување на одлуките на Советот, предлага одлуки и други општи акти од негова надлежност и донесува поединечни акти кога за тоа е изрично овластен.

 **Член 125**

Градоначалникот е должен во рок од 7 дена на Советот да му укаже на неуставноста и незаконитоста на актот, односно на одлуката што Советот ја донел.

Ваквите акти градоначалникот може да ги задржи и да не ги прогласи и објави, се до нивното преиспитување од страна на Советот.

 **Член 126**

Советот по укажувањето на градоначалникот должен е во рок од 15 дена уште еднаш да го разгледа актот и да го усогласи со законот.

 **Член 127**

Ако Советот го потврди актот, односно одлуката, тогаш градоначалникот е должен да ги прогласи и објави и да ја извести Владата на Република Северна Македонија за неуставноста на актот во рок од 15 дена од денот на неговото донесување.

 **Член 128**

Кога градоначалникот е отсутен или спречен да ја врши својата функција, го заменува член на Советот, кој го назначува градоначалникот.

За време на заменувањето на градоначалникот, на членот на Советот му мирува функцијата член на Советот.

 **Член 129**

Општинската администрација ја основа Советот со посебна одлука.

Општинската администрација подготвува акти и врши стручни работи за Советот како и други работи што ќе им ги довери Советот.

Општинската администрација учествува во подготовката на седниците на Советот и неговите работни тел а, ги изготвува актите и се грижи за средување и чување на актите на Советот и врши други работи што ќе и ги довери Советот.

**X. СОРАБОТКА НА СОВЕТОТ СО ОРГАНИТЕ НА ДРЖАВНАТА УПРАВА**

**Член 130**

 Советот, преку Општинската администрација остварува соработка со органите на државната управа со размена на информации и податоци кои се потребни за остварување на функцијата на Советот.

 **Член 131**

 Претседателот на Советот или член на Советот што ќе го определи Советот, во име на Советот може да присуствува и да учествува во работата на заедничките состаноци што ги организира градоначалникот со раководните лица на Општинската администрација заради проучување на одделни прашања, подготвување на прописи, давање мислења и предлози и други заеднички работи.

 **Член 132**

 Советот, доколку оцени за потребно, може со свој претставник да учествува во работата на заедничките стручни комисии или работни тела што ги образува градоначалникот заради усогласување на прашања од заеднички интерес.

**Член 133**

 Советот може да партиципира во стручните комисии или работни тела што заеднички се образуваат со органите на државната управа.

**IX. ПРОГРАМА ЗА РАБОТА НА СОВЕТОТ**

 **Член 134**

Советот работи според Програма за работа на Советот.

Програмата за работа се утврдува за една календарска година.

 **Член 135**

 Основа за изработка на Програмата за работа на Советот се: работи кои со закон и Статутот на Oпштината се ставени во надлежност на Советот, задачите кои произлегуваат од тие акти, заклучоци на Советот и роковите за одржување на седници на Советот утврдени со законот.

 **Член 136**

 Носителите на предлозите на актите и другите материјали, организирањето, подготовката и извршувањето на одделни задачи и работи предвидени со Програмата за работа на Советот се должни во предвидените рокови тие акти и материјали да ги достават до Советот на разгледување и усвојување.

 Ако од одредени причини тоа не е можно, предлагачот односно носителот на работите за тоа треба навреме да го извести Советот и да ги наведе причините заради кои не можел да ги изврши програмираните задачи во предвидениот рок.

**XII. ЈАВНОСТ ВО РАБОТАТА НА СОВЕТОТ**

 **Член 137**

 Советот обезбедува информирање на јавноста за работата на Советот и за своите ставови и одлуки во врска со прашањата за кои расправа.

 **Член 138**

Седниците на Советот се јавни.

Одлуката за исклучување на присуство на јавноста се донесува со мнозинство на гласови од вкупниот број на членовите на Советот кога тоа го бараат интересите на безбедноста, одбраната или кога се разгледува прашање од доврлив карактер.

На расправата по Статутот, Деловникот, Буџетот на Општината и Звршната сметка на Буџетот присуството на јавноста не може да се исклучи.

 **Член 139**

Заинтересираните граѓани можат да присуствуваат на седниците на Советот по нивно писмено барање, со претходно одобрение од претседателот на Советот.

 **Член 140**

Претставниците на средствата за јавно информирање присуствуваат на седниците на Советот и седниците на работните тела заради известување на јавноста за нивната работа.

  **Член 141**

Конференција за печат во врска со работата на Советот се одржува кога за тоа ќе одлучи Советот и претстадателот на Советот, а за тоа се определува преставник кој ќе ја одржи конференцијата за печат.

 **Член 142**

Заради известување на јавноста за работата на Општината во “Службен гласник на Општина Арачиново” се објавуваат сите одлуки и други акти што ги донесува Советот на Општината, на македонски јазик и неговото кирилско писмо, како и на албанскиот јазик и неговото писмо.

**XIII. ЗАВРШНИ ОДРЕДБА**

 **Член 143**

Со влегувањето во сила на овој Деловник, престанува да важи Деловникот бр.09-94/3 од 08.07.1997 година.

Овој Деловник влегува во сила 8-от ден од денот на објавувањето во “Службен гласник на Општина Арачиново”.

  **Br.07-49/5 Sovet na Opшtina Ara~inovo**

**од 31.01.2023 god.** **P r e t s e d a t e l,**

 **Ara~inovo Sejdi Nebiu с.р.**